2021-2024-yillarda respublikadagi koʻp kvartirali uylarning lift uskunalarini taʼmirlash va yangilashga oid qoʻshimcha chora-tadbirlar toʻgʻrisida
(resolution, 2025-09-22)

Aholining koʻp kvartirali uylarda yashashi uchun qulay va xavfsiz shart-sharoitlar yaratish, liftlarning texnik holatini tubdan yaxshilash, avariya holatlarining oldini olish va aholiga sifatli xizmat koʻrsatilishini taʼminlash maqsadida Vazirlar Mahkamasi qaror qiladi: 1. 2021 — 2024-yillarda koʻp kvartirali uylardagi lift uskunalarini taʼmirlash va yangilash dasturi (keyingi oʻrinlarda — Dastur) 1-ilovaga muvofiq tasdiqlansin. Oʻzbekiston Respublikasi uy-joy kommunal xizmat koʻrsatish vaziri, Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlari Dasturning oʻz muddatida va sifatli bajarilishi uchun shaxsan javobgar ekanliklari belgilab qoʻyilsin. 2. Oʻzbekiston Respublikasi Uy-joy kommunal xizmat koʻrsatish vazirligi Dastur doirasida quyidagilarning amalga oshirilishini taʼminlasin: Dasturning maqsadli parametrlari oʻz vaqtida amalga oshirilishi boʻyicha olib borilayotgan ishlarni monitoring qilish va muvofiqlashtirib borish; koʻp kvartirali uylardagi lift uskunalariga xizmat koʻrsatish tizimini takomillashtirishning zamonaviy uslublarini joriy qilish; koʻp kvartirali uylarda joy mulkdorlarining qulay va xavfsiz yashashini, favqulodda vaziyatlarning oldi olinishini va sifatli xizmat koʻrsatilishini taʼminlashga qaratilgan tadbirlarni amalga oshirish; lift uskunalarining texnik va avariya holatlarini real vaqt rejimida qayd etuvchi zamonaviy raqamli elektron dasturni ishlab chiqish va amalga oshirish. Dastur doirasida yangilangan (taʼmirlangan) lift uskunalarini dispetcherlik xizmatlariga ulangandan soʻng foydalanishga qabul qilish; har yili fevral oyiga qadar yillik manzilli dasturlarni ishlab chiqib, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan kelishgan holda tasdiqlash. 3. Oʻzbekiston Respublikasi Uy-joy kommunal xizmat koʻrsatish vazirligiga Vazirlar Mahkamasi bilan kelishgan holda, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining asoslantirilgan takliflariga muvofiq Dastur parametrlariga, zaruratga koʻra, oʻzgartirishlar kiritish huquqi berilsin. 4. Oʻzbekiston Respublikasi Uy-joy kommunal xizmat koʻrsatish vazirligi, Vazirlar Mahkamasi huzuridagi Sanoat, radiatsiya va yadro xavfsizligi qoʻmitasi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining Dasturni amalga oshirish doirasida: Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari huzuridagi Koʻp kvartirali uylarni taʼmirlash boʻyicha injiniring kompaniyasi davlat muassasalari buyurtmachi etib belgilash; bosh loyihachi va bosh pudratchi tashkilotlarni belgilangan tartibda tender yoki tanlov savdolari asosida aniqlash toʻgʻrisidagi taklifiga rozilik berilsin. 5. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Moliya vazirligi bilan birgalikda: koʻp kvartirali uylarning lift uskunalarini taʼmirlash va yangilash boʻyicha loyiha-smeta hujjatlarini ishlab chiqish tegishlicha Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar Kengashlari bilan belgilangan tartibda kelishilgan holda har yili 1-noyabrga qadar Qoraqalpogʻiston Respublikasi respublika budjeti, viloyatlar va Toshkent shahar mahalliy budjetlarining qoʻshimcha manbalari hisobidan moliyalashtirilishini taʼminlasin; Qoraqalpogʻiston Respublikasi respublika budjeti, viloyatlar va Toshkent shahar mahalliy budjetlari parametrlarini shakllantirishda har yili tasdiqlangan Dastur asosida koʻp kvartirali uylarning lift uskunalarini taʼmirlash va yangilash tadbirlari uchun talab qilinadigan mablagʻlarni nazarda tutsin. 6. Oʻzbekiston Respublikasi Uy-joy kommunal xizmat koʻrsatish vazirligi Axborot texnologiyalari va kommunikatsiyalarini rivojlantirish vazirligi bilan birgalikda 2020-yil 1-dekabrga qadar lift uskunalarining texnik holatini monitoring qilish, avariya holatlarini real vaqt rejimida qayd etuvchi zamonaviy raqamli elektron dasturning ishlab chiqilishini va joriy etilishini taʼminlasin. 7. Koʻp kvartirali uylardagi lift uskunalaridan samarali foydalanishni taʼminlash boʻyicha quyidagilar: b) Oʻzbekiston Respublikasi Vazirlar Mahkamasi huzuridagi Sanoat, radiatsiya va yadro xavfsizligi qoʻmitasiga: koʻp kvartirali uylardagi lift uskunalariga xizmat koʻrsatuvchi tashkilotlar tomonidan lift uskunalarining Liftlar xavfsizligi toʻgʻrisidagi umumiy texnik reglament talablariga hamda boshqa texnik va loyiha hujjatlariga muvofiq saqlanishini, shuningdek, lift pasportiga asosan ularning belgilangan muddatlarda texnik tekshiruvdan oʻtkazilganligini nazorat qilish; koʻp kvartirali uylarga oʻrnatilayotgan lift uskunalarining xalqaro standartlar talablariga javob beradigan va davlat ekspertizasidan oʻtkazilgan holda oʻrnatilishini nazorat qilish va yangi liftlarni belgilangan tartibda davlat roʻyxatidan oʻtkazish; lift uskunalaridan foydalanishda yuzaga kelgan inson hayoti uchun xavf soluvchi holatlar bartaraf etilgunga qadar lift uskunalaridan foydalanishni taqiqlash choralarini koʻrish hamda Liftlar xavfsizligi toʻgʻrisidagi umumiy texnik reglament va boshqa normativ-huquqiy hujjatlar talablarini buzish holatlari aniqlangan taqdirda, lift uskunalariga xizmat koʻrsatuvchi tashkilotlarga kamchiliklarni bartaraf qilish yuzasidan yozma koʻrsatmalar kiritilishini taʼminlash. 8. Oʻzbekiston Respublikasi Uy-joy kommunal xizmat koʻrsatish vazirligi ikki oy muddatda: Oliy va oʻrta maxsus taʼlim vazirligi bilan birgalikda 2020/2021 oʻquv yilidan boshlab, respublikadagi sohaga oid mavjud oʻrta-maxsus taʼlim boʻgʻinida faoliyat yurituvchi kollejlarda lift uskunalariga xizmat koʻrsatuvchi malakali mutaxassislar tayyorlash yuzasidan tegishli taʼlim yoʻnalishlarining tashkil etilishini; “Taʼmirlash-tiklash xizmati” davlat unitar korxonalarining lift uskunalariga xizmat koʻrsatishga moʻljallangan moddiy-texnika bazasini yanada mustahkamlash choralari koʻrilishini, shuningdek, ularni tegishli mutaxassislikka ega malakali mutaxassislar bilan toʻldirish, oʻqitish va qayta tayyorlashni taʼminlasin. 9. Oʻzbekiston Respublikasi Sanoat xavfsizligi davlat qoʻmitasi: Uy-joy kommunal xizmat koʻrsatish vazirligi, “Oʻzstandart” agentligi, “Oʻzeltexsanoat” uyushmasi, mahalliy lift uskunalari ishlab chiqaruvchi tashkilotlar bilan birgalikda uch oy muddatda lift qurilmalariga qoʻyilgan xavfsizlik talablarining xalqaro talablarga muvofiqlashtirilishini; “Oʻzeltexsanoat” uyushmasi bilan birgalikda lift qurilmalarining xavfsizlik koʻrsatkichlari boʻyicha sinovlarni oʻtkazishni taʼminlaydigan maxsus idoraviy laboratoriyani tashkil etish yuzasidan tegishli takliflarning bir oy muddatda Vazirlar Mahkamasiga kiritilishini taʼminlasin. 10. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 11. Oʻzbekiston Respublikasi Uy-joy kommunal xizmat koʻrsatish vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 12. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari A.J. Ramatov zimmasiga yuklansin. 1. Vazirlar Mahkamasining “Respublika uy-joy fondining koʻp kvartirali uylarida lift asbob-uskunalarini yangilash va taʼmirlash chora-tadbirlari toʻgʻrisida” 2010-yil 29-avgustdagi 191-son qarori. 2. Vazirlar Mahkamasining “Oʻzbekiston Respublikasi Vazirlar Mahkamasining “Respublika uy-joy fondining koʻp kvartirali uylarida lift asbob-uskunalarini yangilash va taʼmirlash chora-tadbirlari toʻgʻrisida” 2010-yil 29-avgustdagi 191-son qaroriga oʻzgartirish kiritish toʻgʻrisida” 2013-yil 16-dekabrdagi 330-son qarori. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash haqida (Oʻzbekiston Respublikasi Prezidentining “Tadbirkorlik faoliyatini himoya qilish tizimini tubdan takomillashtirish va prokuratura organlari faoliyatini optimallashtirish chora-tadbirlari toʻgʻrisida” 2019-yil 15-martdagi PF-5690-son Farmoni)” 2019-yil 21-oktabrdagi 886-son qaroriga ilovaning 4-bandi. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Oʻzbekiston Respublikasi Monopoliyaga qarshi kurashish qoʻmitasi faoliyatini tashkil etish toʻgʻrisida” 2019-yil 24-yanvardagi PQ-4126-son qarori)” 2019-yil 19-dekabrdagi 1014-son qarorining 27-bandi.